Hans Kristian Skibby (DD), 2024-04-16:
Der skal også lyde en tak til SF for at have bragt debatten her ind i Folketinget, altså debatten om, hvad der kan være af fremdrift i forhold til at sikre en god og effektiv gennemførelse, både af miljøsager og miljøklagesager og i det hele taget af, hvordan der føres tilsyn, og hvordan vi får lavet genbevillinger.
Der er mange omstændigheder, og en af dem er naturligvis også, som flere har talt om før mig, netop den situation, som udspiller sig omkring Nordic Waste ved Randers.
Jeg er som ordfører glad for, at miljøministeren brugte sin taletid på at fortælle lidt om status og noget om, hvad det egentlig er, regeringens tilgang til det er, og hvorvidt man vil involvere andre af Folketingets partier osv.
Vi skal nok finde ud af den del af det.
For Danmarksdemokraternes vedkommende er det ikke så meget selve tidsplanen, der er vigtig.
Vi skal ind med en detektor og kigge på, hvorvidt det er foregået efter gældende regler, og om der er nogen steder, hvor man har været kreativ, og om der er nogle steder, hvor der er sket brud i forhold til sagsbehandlingen osv.
Der er det vigtigste for os, at vi kommer i bund med de ting og får evidens bragt ind i sagen, og ikke – hvorvidt det er bevidst eller ubevidst – at det nøjagtig er med udgangen af 2024, at der skal fremsættes et lovforslag om en bedre gennemførelse af miljøansvarsdirektivet i forhold til at afløse den nugældende miljøskadelov.
Det er ikke den del af det, vi er så utrolig bekymret for.
Vi tror faktisk på, at de dele også kommer, sådan som miljøministeren har skitseret.
Der, hvor vi måske lægger kritikken ind, er jo i forhold til status for de berørte lodsejere, borgere, virksomhedsejere og grundejere og virksomheder, der eksempelvis ligger i området omkring Nordic Waste, og så alle skatteborgerne i Randers Kommune.
Det er jo ikke mange dage siden, vi havde en debat her i Folketinget, hvor der var ordførere, der spurgte ind til, hvordan det egentlig går med hensyn til at sikre, at det ikke bliver sagesløse borgere i Randers, der kommer til at stå med skægget i postkassen og regningerne samme sted.
Der har vi i hvert fald i Danmarksdemokraterne kunnet konstatere, at vi har haft en statsminister på besøg oppe i mit eget valgområde i Østjylland, og hvor der ovenikøbet var gummistøvler og det hele med.
Der blev der sagt, at den her regning ikke kommer til at ligge hos Randers Kommunes børnehavebørn.
Jeg synes jo egentlig, at det var ret klar tale fra en statsminister, og så er det selvfølgelig, at man bliver en kende bekymret, når man så hører, hvad der blev sagt i Folketingssalen i sidste uge, i forhold til om de her regninger havner det ene eller det andet sted.
Der synes vi egentlig, at hvis vi skal bruge tiden fornuftigt, er det i hvert fald her og nu vigtigere, at vi får status tænkt ind og skitseret, hvad tidsplanen er for at komme i mål med at få bremset den eskalerende miljøskandale, der har været omkring Ølst og hos virksomheden Nordic Waste.
Derefter kan vi så kigge på, hvad der kan være af andre tiltag, der skal gøres.
Vi er sådan set ikke afvisende over for, at der både kan speedes op, og at der også kan indtænkes flere værktøjer over for virksomheder, men vi er nødt til også at udvise et skyldigt hensyn til, at erhvervs- og investeringslivet i Danmark også skal foregå ud fra nogle gode, fornuftige præmisser.
Og hvis vi laver noget, hvor vi ligesom famler og ikke tænker klogt fra starten, så kan det godt ske at spænde ben for nogle faktisk rimelig gode initiativer inden for det forretningsmæssige og erhvervsmæssige her i Danmark i forhold til lokale investeringer.
Det ville jo være synd, hvis det skulle være konsekvensen af, at man byder for hurtigt ind med lovgivning i forhold til de her skadeforvoldere osv.
Og så vil vi gerne have, at der kommer noget validitet ind og noget fyldestgørende i forhold til at tænke over, hvad det så er for nogle muligheder, vi skal byde ind med over for fremtidige miljøvurderinger og tilsyn og ikke mindst tilladelser.
De ting skal selvfølgelig gå hånd i hånd, men vi kan ikke støtte beslutningsforslaget.